
Forord

Alle forfatterne av denne boken har et engasjement for pedagogikk og etikk. For de fleste av oss er pedagogikk og etikk både et forskningsfelt og et praksisfelt, og til sammen har vi erfaring fra både barnehage, grunnskole, voksenopplæring og lærerutdanning. Dette gjør at vi forsøker å holde to ting sammen: praksis og teori. Mange andre forsøker det samme – men starter likevel i etiske teorier og forsøker å gjøre dem praktiske. Hos oss får etiske teorier en annen funksjon enn de vanligvis har. Hvilken rolle de spiller, får man svar på ved å lese boken.

Vi som har bidratt til denne boken, forsker og underviser på ulike felt og med ulike teorier og metoder. Samtidig er det flere ting som samler oss. I tillegg til at vi alle er opptatt av etikk og pedagogikk, har vi også det til felles at vi alle er eller har vært ansatt ved Høgskolen i Østfold, Avdeling for lærerutdanning. Ideen om antologien oppsto der. Siden den gang har vi arbeidet sammen og hver for oss. Forfattergruppen hadde et felles skriveopphold i Berlin, takket være midler fra Senter for kunnskap, kommunikasjon, medvirkning og mangfold ved Høgskolen i Østfold. Vi vil også takke Avdeling for lærerutdanning ved HiØ og Det teologiske menighetsfakultet for velvilje og ikke minst tidsressurser til arbeidet.

Under arbeidet med boken har alle forfatterne gitt hverandre tilbakemeldinger på flere seminarer. Der har vi alle møtt utfordringer og muligheter til å bevege oss. Samtidig har seminarene vist en rekke fruktbare faglige forskjeller. Forskjellene vil leserne oppleve i lesingen, og forhåpentligvis vil de også oppleve dem som fruktbare.

1990-tallet ble av mange omtalt som etikkens tiår. Siden den gang har både etikkens status og pedagogikken som fag forandret seg. Det er behov for å nytenke hvordan etikk kan være en fruktbar samtalepartner for pedagogikk. Boken er et forsøk på nytenkning, men prosjektet er langt fra avsluttet. Vi har tre ønsker for boken: at den bidrar til å artikulere etikk i pedagogiske praksiser på nye måter, at den forstyrrer hvordan etikk gjøres, og at den skaper muligheter for ekspansjon.

Halden/Oslo, 17. juni 2014

KAPITTEL 1
Bidrag til en empirisk pedagogisk etikk
Geir Afdal, Åse Røthing og Espen Schjetne

I dette kapitlet skisseres hele bokens prosjekt, nemlig å skrive fram og argumentere for muligheter for en empirisk pedagogisk etikk. Først beskriver vi kort etiske dimensjoner ved pedagogiske praksiser som barnehage og skole. Deretter diskuteres filosofisk etikk, i lys av Charles Taylors praktiske moralfilosofi. Taylor danner en bro over til bidrag innenfor empirisk etikk som opphever det absolutte skillet mellom «er» og «bør», det deskriptive og normative. Videre foreslår vi tre hovedformer for empirisk etikk, knyttet til det vi har kalt artikulasjon, forstyrrelse og ekspansjon. I siste del av kapitlet presenteres bokens ulike kapitler.


Innledning

Hvordan kan pedagogiske samtaler om etikk invitere til og motivere til kreativ og utvidende refleksjon? På hvilke måter kan man snakke med barn i barnehagen, med elever i skolen eller med lærerstudenter om etikk på måter som oppleves relevante, og ikke virker virkelighetsfjerne for barn, ungdom eller voksne? Mange lærere har erfart at det ikke er enkelt. Man kan få elever og studenter til å forstå forskjellen mellom plikt-, nytte-, dyds- og relasjonsetikk, men problemene står i kø når disse skal anvendes i refleksjon om pedagogisk praksis. Det er som en flott ballong som blåses opp, men i løpet av anvendelsesprosessen forsvinner all luften i den – og hos elever og studentene også. Det er mange grunner til det. Teoriene er ofte så smale og praksissituasjonene så vide og sammensatte. Det er for stor avstand mellom abstrakte teorier og praktisk virkelighet. Et stykke ut i forsøkene på å anvende normer, prinsipper, dyder og verdier sitter ofte studentene igjen med kritiske spørsmål til de etiske teoriene. En viktig årsak til dette er at tradisjonell moralfilosofi ikke er teorier om komplekse sammenvevinger og forhandlinger, men om ren etikk og avgrensede etiske dilemmaer, som om etikk alltid kan isoleres. Situasjonene i barnehagen og skolen, derimot, dreier seg om kulturelt mangfold, relasjoner, manglende ressurser, personlige konflikter, komplekse maktforhold, vennskap, forholdet til leder, foreldre, planverk, foreldre og barn.

Vi har kalt denne boken Empirisk etikk i pedagogiske praksiser. I boken forsøker vi å utvide perspektivene for pedagogisk etikk på to måter. Den ene dreier seg om etikkens plass i ulike pedagogiske praksiser som barnehage og skole. Hva forstås som etisk relevant? Hvor stor plass bør etiske perspektiver ha? Hvilke typer etiske utfordringer rommer de pedagogiske praksisene, og hvem angår de? Her ønsker vi å tenke bredt. Bokens kapitler adresserer derfor det vi med en samlebetegnelse har kalt empirisk etikk, forstått mer omfattende enn tradisjonell yrkesetikk.

Den andre måten vi utvider perspektivene for pedagogisk etikk på, dreier seg om hvordan vi tenker at etikk1 kan bidra til å utvikle pedagogiske praksiser. Det vil si, hvordan vi tenker at den etiske forskningen kan være med på å gi rom for utvikling av bedre og mer rettferdige pedagogiske praksiser. Mer grunnleggende dreier det seg om vårt syn på forholdet mellom det normative og det deskriptive, mellom verdier og fakta, mellom teori og praksis i forskningen. Det underliggende spørsmålet er om empirisk forankret kunnskap representer en normativ ressurs i den etiske refleksjonen. Altså, om kunnskap om ulike praksiser og praksisdeltakernes refleksjoner, utviklingen av profesjonsetiske retningslinjer, departementale skriv sin rolle i barnehagehverdagen, formuleringer i lærebøker og spesialpedagogiske dilemmaer, representerer mer enn en beskrivelse av tilstanden i samfunnet, en tilstand som senere kan vurderes ved hjelp av normativ etisk teori. Vi mener at slik kunnskap representerer noe mer enn beskrivelser, og at forholdet mellom empiri og teori i etikken er mer komplisert enn at etisk teori identifiserer normer, verdier og idealer som så skal anvendes i en normativ vurdering av ulike situasjoner. Dette andre forholdet er særlig viktig for oss fordi vi ønsker at denne boken skal være et bidrag til en empirisk pedagogisk etikk.

Flere av artiklene i boken gir et teoretisk bidrag til forståelsen av en empirisk pedagogisk etikk. I dette første kapitlet skal vi først skissere hvordan vi forstår empirisk etikk i forhold til tradisjonell filosofisk etikk, deretter vil vi kort presentere de tre hovedformer vi tenker empirisk etikk kan anta (artikulasjon, forstyrrelse og ekspansjon), og til sist antyde hvordan de ulike kapitlene i denne boken kan sees i lys av dette. Før vi gjør det, vil vi skissere raskt hva vi tenker om kompleksiteten i det etiske landskapet i barnehage og skole.



Det etiske landskapet

I pedagogikken er det naturlig å starte med barnet/eleven og læreren. Historiene om Læreren, en barnehage- eller grunnskolelærer som betydde noe helt spesielt, og som fortsatte å bety noe i ungdoms- og voksenliv, er mange. Noen av disse historiene er gode, andre er vonde. Relasjonen mellom lærer og barn/elev er uansett helt sentral i den pedagogiske virksomheten. Forholdet lærer–barn/elev kan karakteriseres på en rekke måter, som en relasjon som kaller på omsorg, anerkjennelse, respekt, toleranse, tillit og kjærlighet. Lærer–barn/elev-relasjonen kan beskrives som en relasjon preget av makt og utlevering, som en veiviser–veisøker-relasjon eller som en voksen–barn-relasjon. Uansett hvordan relasjonene begrepsfestes, har læreren, i kraft av sin posisjon og sine muligheter til å påvirke barnet, et grunnleggende moralsk ansvar. Det betyr ikke at relasjonen mellom pedagog og barn/elev kun er moralsk, eller at det moralske er det viktigste i alle situasjoner. Men det etiske er alltid med. Hvis det moralske begrepsmessig utelukkes, skyves en vesentlig dimensjon ved relasjonen ut av syne.

Alt er imidlertid ikke sagt med det. Barna og elevene har også makt og ansvar. Det er ikke bare barnet som er utlevert til læreren. Også lærere legger noe av seg selv i barnas hender, for å si det med den danske filosofen Knud Løgstrup. Mange lærere har opplevd å bli sykemeldt etter å ha blitt psykisk knekket av en vanskelig klasse. Det etiske er altså ikke bare et profesjonelt ansvar for lærere, men et gjensidig forhold mellom lærere og barn/elever, uten at det betyr at makt og ansvar er likt fordelt, eller at de er av samme type.

Det er gode grunner til å komplisere de etiske relasjonene i barnehagen og skolen ytterligere. I barnehagen og klasserommet står læreren ikke bare overfor ett og ett barn, men en hel gruppe. Gruppen er mer enn summen av de relasjonene læreren har med hver enkelt. Barna og elevene forholder seg til hverandre, til andre voksne, til leker, datamaskiner og mye annet på sammensatte måter. Læreren må forholde seg til alle disse komplekse relasjonene. I tillegg er det mange etiske relasjoner i klassen og barnehagen der læreren har en perifer rolle eller ingen rolle i det hele tatt. Dette stiller nye moralske krav til læreren, hun må handle rettferdig og forhandle sin tid og oppmerksomhet mellom en rekke situasjoner og personer. Videre er mye av det som foregår i barnehagen og klasserommet betinget av eksterne forhold og personer. Lærere vil ofte forholde seg til elever avhengig av det foreldrene har sagt de ønsker, og det lærerne tror foreldrene ville ønske. Samtidig må disse ønskene igjen forhandles i møte med faglige krav, andre elever og tid. Det moralske er videre betinget av andre lærere og ansatte og av rektor eller styrer/virksomhetsleder. Her er også forhandling et nøkkelbegrep. De ulike relasjonene og betingelsene kan verken ignoreres eller uten videre og entydig omsettes i handling. Det etiske ligger dermed ikke kun i relasjonen til elever, til foreldrene eller andre ansatte, men også i selve forhandlingene. Men som om ikke dette er nok; forhandlingene foregår ikke i vakuum. De formes og farges av normer og maktforhold, og det spiller alltid en rolle hvilken posisjon lærer og barn/elev ser verden fra.

Mange andre eksterne personer, aktører og prosesser er avgjørende for hvordan etikk forhandles og utvikles i barnehagen og klasserommet. Det kommunale nivå har blitt en tydeligere aktør som gir en rekke føringer for hva som teller og er verdifullt i skoler og barnehager. En annen aktør av betydning er pedagogisk og annen relevant faglig forskning og utdanning. I disse fagfellesskapene utvikles det empirisk og teoretisk kunnskap om etiske aspekter ved pedagogisk praksis. Dette blir en del av lærernes faglighet og er konstituerende for dem som profesjonelle aktører. Sist, i denne sammenheng, er det nasjonale og internasjonale nivået. På det nasjonale politiske nivået bestemmes formålet med barnehage og skole, planer, ressurser, spesielle tiltak og en rekke andre forhold som den konkrete barnehage og skole må forhandle. Nasjonale føringer og betingelser kan være eksplisitte, og de kan være implisitte. På den ene side står «åndsfridom, nestekjærleik, tilgjeving, likeverd og solidaritet» (formålsparagrafen for skolen), på den andre siden forventninger om å vinne eller i alle fall prestere bedre lokalt, nasjonalt og internasjonalt i ulike konkurransepregede tester. Slike forhold slår spesielt inn i klasserommet, men også i barnehagen.

Med denne raske skissen av det etiske landskapet i barnehage og skole har vi ønsket å få fram flere poenger. Vi har for det første forsøkt å vise at det etiske og moralske ikke finnes i ytterkanten av pedagogisk praksis, men i dets midte. For det andre er det et poeng å få fram at det ligger et etisk ansvar hos alle aktører, ikke kun hos læreren, selv om maktforhold tilsier at læreren som voksen har det største ansvaret. Etikk kan ikke reduseres til læreres profesjonsetikk. For det tredje er det viktig å få fram at etikk og moral, spørsmål om godt og rett, ikke kan begrenses til bestemte områder eller avgrensede situasjoner i skolen og barnehagen. Det kan for eksempel ikke reduseres til atferdsregler i klasserommet eller grenser for hva en lærer kan gjøre med et barn. Det må snarere beskrives som aspekter ved, eller perspektiver som kan anlegges på, hele den pedagogiske virksomheten. Flertallsformen er bevisst valgt. Etikk er ikke bare ett perspektiv. Snarere er det flere ulike og til dels konkurrerende perspektiver.

Hvis man tenker seg at det er konkurrerende etiske perspektiver i det pedagogiske feltet, synliggjør dette ytterligere to viktige trekk ved det etiske landskapet. Det etiske landskapet er, for det fjerde, et grunnleggende komplekst landskap. Kompleksiteten gjør, for det femte, at landskapet kjennetegnes av forhandlinger.

Kompleksiteten er flerdimensjonal. Lærere og barn/elever står ovenfor ulike og motstridende verdier og prinsipper, og det er uklart hvilken vekt de skal ha. Men det er ikke bare et mangfold av verdier og normer. Det moralske må forhandles med tid, penger, læringsutbytte, rapporter, prøver, møter, konflikter, osv. Det etiske kan altså ikke isoleres, det finnes kun sammenvevd med kunnskap, politikk, psykologi og mye annet i pedagogisk praksis der sammenvevingen er av en slik art at det ikke går å løsne opp og å isolere de ulike trådene fra hverandre uten at bildet plutselig blir et helt annet.

I praksis vil dermed pedagogisk etikk ikke kun dreie seg om å finne «det rette og det gode», slik man lærer i moralfilosofi. Å manøvrere etisk i det pedagogiske landskapet er kjennetegnet av forhandlinger: mellom ulike verdier på den ene side og mellom det etiske og andre hensyn på den andre. Forhandlinger er ikke siste utvei, men måten pedagogisk etikk blir gjort på.



Filosofisk etikk

Hvis etikk er tråder av ulike slag som er vevd sammen med andre tråder i det som til sammen utgjør en sammensatt, hybrid, pedagogisk praksis, er spørsmålet hvordan det etiske ved disse praksisene kan forstås mer presist. Hvilke tilnærmingsmåter og språklige ressurser har etisk forskning og teori som gjør at etikkens hybride karakter i pedagogiske praksiser kan beskrives, analyseres og diskuteres? For å forenkle kan vi redusere alternativene til to ulike tilnærmingsmåter: filosofisk etikk og empirisk etikk. Tradisjonell moralfilosofi vil i stor grad høre hjemme i den første kategorien. Denne boken er et bidrag til empirisk etikk i pedagogikken. Vi skal starte med kort å skissere hvorfor vi mener anvendelsesmodellen og de normative ressursene tradisjonell moralfilosofi tilbyr, er problematiske. Deretter skal vi gi en beskrivelse av hva empirisk etikk er og kan være.

Vi innledet med å beskrive en erfaring som flere som har undervist i etikk i lærerutdanning har gjort: Man kan få studentene til å forstå forskjeller mellom ulike etiske teorier, men når teoriene skal anvendes i refleksjon om pedagogisk praksis, viser de seg å være utilstrekkelige. Teoriene synes å forutsette at etikken møter oss i form av rene, avgrensbare dilemmaer. I den pedagogiske praksisen er etikken imidlertid innvevd på komplekst vis i situasjoner og relasjoner som stadig er gjenstand for fortolkning og forhandling. Uten at vi skal gå i detalj her, kan den samme kritikken rettes mot forskning som forsøker å anvende tradisjonell moralfilosofi på pedagogisk teori. En hovedgrunn til det er at tradisjonell moralfilosofi opererer med en altfor enkel forståelse av samfunn, natur og mennesker, det vil si empirisk virkelighet. Teoriene er utarbeidet med antagelser om for eksempel hvordan mennesker tenker, handler og lærer – uten at empirisk forskning om dette brukes. Når det opereres med anekdotiske beskrivelser av virkeligheten, blir de for enkle og ideelle. Dette kan man hevde er en innebygd forutsetning i mye tradisjonell moralfilosofi – den gjelder ideelle og skjematiske situasjoner.

Et annet poeng er også viktig. Vi har vært inne på det. Det handler om hvor de normative ressursene hentes fra. Helt skissemessig kan en si at filosofisk etikk arbeider med begrepsutvikling, med å utvikle prosedyrer for etablering av normer og regler, eller – ved hjelp av en naturvitenskapelig forankret psykologi – med å identifisere grunnleggende menneskelige behov. Slik søker man å gi en rasjonell argumentasjon for hvorfor en viss måte å tenke om det gode og det rette på, er riktig eller best. Filosofisk etikk forsøker altså å argumentere for at visse prinsipper, verdier, holdninger og rasjonaliteter er de mest fornuftig, og at de er allmenne. Om man skal forenkle ytterligere kan en si at innenfor en slik forståelsesramme er idealet at normer, verdier og det etterstrebelsesverdige identifiseres gjennom teoretisk refleksjon av forskere på deres kontorer. Etter at de normative ressursene er teoretisk etablert, kan de appliseres på ulike praksiser. Først utvikler man etiske teorier, så finner man ut hva disse fordrer i ulike praktiske situasjoner. Begrepet «anvendt etikk» (applied ethics på engelsk) er en god beskrivelse av tankegangen.

Det er flere problemer med en slik tilnærming. Ett problem er at etiske eksperter utenfor praksisene skulle tenkes å ha dypere innsikt i det gode enn praksisdeltakere. Et annet er at empirisk etablert kunnskap om ulike praksiser og om ulike praksisdeltakeres oppfatning av og forståelse av praksisene, kun er å regne for interessant informasjon om hvordan mennesker tenker og handler, informasjon uten noen normativ gyldighet. Den regnes ikke som en normativ ressurs, som noe som kan være et reelt bidrag i en samtale om hvordan vi bør handle.



Mot en empirisk etikk

Den kanadiske filosofen Charles Taylor (1989, 1995) er en av filosofene som er kritiske til denne måten å drive moralfilosofi og filosofi på. Flere av poengene våre er inspirert av ham. Taylor hevder at hele denne tradisjonen arbeider ut fra forutsetninger om menneske, natur, vitenskap og samfunn som ble formet sammen med framveksten av det moderne, og som har vist seg å være feil. En grunnleggende feil er at filosofene har tatt utgangspunkt i at det moderne mennesket har – og handler på grunnlag av – en felles, formal fornuft.


I want to end with the basic claim with which I started, since it underlies this whole exploration: that modern philosophy, and to some extent modern culture, has lost its grip on the proper patterns of practical reason. Moral argument is understood according to inappropriate models, and this naturally leads to scepticism and despair, which in turn has effect on our conception of morality, gives it a new shape (or misshapes it) (Taylor 1995:59).



Taylors argument er at mennesker handler på grunnlag av en praktisk fornuft, og at filosofi og etikk må bidra til å forstå og utvikle denne. Det er primært tre grunner til at moralfilosofi i all hovedsak ikke har gjort det, hevder Taylor (1995: 59–60). For det første er moralfilosofi preget av en naturvitenskapelig tenkemåte som skiller mellom hvordan mennesker faktisk handler, og hvordan de bør handle, mellom fakta på den ene side og verdier og vurderinger på den andre. For det andre er den preget av tanken om at vurdering og kritikk må skje ut fra en uavhengig, distansert og nøytral posisjon. For det tredje opererer denne typen etikk i tråd med en viss type kunnskapsteori eller epistemologi, foundationalism på godt engelsk, som forutsetter at noen prinsipper eller verdier ligger i bunnen og er fundament, basis, grunnlag for menneskelig handling. Disse prinsippene og verdiene blir dermed grunnleggende kriterier som ulik praksis kan vurderes ut fra.

Disse tre forutsetningene holder ikke, hevder Taylor. De var alle metodologiske grep og idealer som naturvitenskapen etablerte, blant annet for å kunne frigjøre sin forskning fra ulike religiøse, politiske, moralske og personlige agendaer. Etter hvert skiftet de tre forutsetningene status fra idealer til gitte sannheter om virkeligheten. De fikk ontologisk status. Men de svarer dårlig til hvordan mennesker handler og samfunn fungerer, og det er heller ingen gode grunner til at vi skal opprettholde dem som idealer for menneskelig virksomhet, argumenterer Taylor (1989, 1995).

Hans alternativ er praktisk moralsk rasjonalitet. Den har tre kjennetegn (Taylor 1995:40–55). En slik praktisk moral starter der mennesket, eller fortolkeren som han sier, er. Det er noe godt i de aller fleste menneskelige praksiser, og praksisene har potensial for det gode. For det andre må et moralsk argument alltid appellere til noe aktørene er delaktig i, noe som er et viktig anliggende for dem. For det tredje må det moralske argumentet inneholde en overgang, en mulighet. Denne muligheten må inneholde det eksisterende gode, men likevel være ekspanderende. Det kan være at den nye forståelsen gjør at spenninger og vanskeligheter kan håndteres bedre, eller at den angir nye utviklingsmuligheter som den gamle forståelsen ikke rommet. Dette er ikke en romantiserende eller konserverende posisjon; det finnes praksiser der det vil være mye arbeid for å se det gode og argumentere for overganger. Poenget er at det ikke finnes en uavhengig, absolutt posisjon som man kan argumentere ut fra.

Den etikken Taylor argumenterer mot, kan forstås som monologisk; prinsipper og verdier blir fortalt som rette og gode. Taylors etikk er mer dialogisk. Det moralske blir til gjennom en dialogisk samtale, som starter i en beskrivelse av situasjonen, og som så skrider fram til mulige forståelser og nye forståelser (Bakhtin 1981). Det etiske er alltid en respons på noe. Taylors etikk kan imidlertid også forstås som trialogisk (Afdal 2013a og 2013b). Ord, kroppsspråk og mye annet fyller rommet mellom samtaledeltakerne. Deltakerne bruker ordene, men ordene bruker også deltakerne. Deltakerne kan ikke beherske og kontrollere meningen i alle ordene, fordi de har et potensielt meningsoverskudd (Rommetveit 1987). De bærer med seg kulturell mening som ligger utenfor hver enkelt deltakers tenkning. Ordene og kroppsspråk deltar slik sett i samtalen. Det er tre parter, og samtalen er altså trialogisk.

En praktisk moralfilosofi er mer beskjeden enn universelle utgaver som opererer med antatte absolutte, universelle prinsipper og/eller verdier. Den gir ikke løfte om å kunne etablere allmenne, fornuftsbaserte uangripelige normative ressurser. De normer og verdier den identifiserer og argumenterer for, er mer usikre ettersom disse er forankret i konkrete forestillinger om det gode, og fordi de blir forstått og opplevd i ulike gitte praksiser. Det at denne etikken er praktisk og beskjeden, betyr imidlertid ikke at den ikke er teoretisk. Poenget er at de teoretiske perspektivene som den bidrar med, må utvikles gjennom analyser av moral i praksiser. Til det trengs empiriske undersøkelser. Praktisk moralfilosofi kan dermed forstås som empirisk etikk.

Empirisk etikk, slik vi ønsker å forstå det, innebærer følgelig ikke en etikk som kun beskjeftiger seg med empiriske undersøkelser av etiske og moralske holdninger og praksiser. Empirisk etikk betyr at de empiriske undersøkelsene og analysene bringer noe tilbake til etisk teori. Slik kan både empiri og teori bli noe mer enn og noe utover seg selv. Empiriske analyser sier dermed ikke bare noe om hvordan ting er, men også noe hvordan de kan og bør være. Hvordan dette gjøres og forstås, kan variere, og det gjør det også i denne boken. Felles er imidlertid at døren mellom filosofi og samfunnsvitenskap er åpnet. Noen har satt den på gløtt, andre opererer med åpen løsning. Taylor hevder, i alle fall slik vi forstår hans tekster, at en slik etikk er nødvendig. Men han sier ikke hvordan en slik etikk kan utformes. I det følgende skal vi skissere noe mer detaljert hvordan vi forstår empirisk etikk.



Ulike bidrag til en empirisk etikk

I pedagogisk forskning finnes det en rekke empiriske undersøkelser av praktisk etikk. I hvilken grad de bidrar til empirisk etikk i pedagogikk, slik det forstås her, varierer. En klassiker er Jackson, Boostrom og Hansens (1993) analyser av moralske aspekter ved ulike hverdagslige klasseromspraksiser i amerikansk skole. Et viktig funn i denne studien er at hovedvekten av det etiske ikke bare gjøres eksplisitt, gjennom undervisning eller samtaler. Det moralske er også et implisitt aspekt ved all virksomhet i de skolene og klasserommene de observerte. De fant at det moralske og etiske var til stede i pedagogisk praksis på en rekke ulike måter (Jackson, Boostrom og Hansen 1993:42).

Analysene deres viser at den kognitive delen kun er en liten del av det moralske i klasseromspraksiser. Det moralske finnes i plakater på veggen, råtne vinduskarmer, utforming og organisering av stoler og bord, kroppsspråk og ansiktsuttrykk, arbeidsfordeling, valg av ord, regler, valg av kunnskapsområder, tillitsforhold, etablering og forhandling av forskjeller knyttet til både kjønn, klasse, etnisitet og religion, osv. Dette ble gradvis klart for forskerne selv under observasjonene. For å se dette måtte de utvikle det de kaller en ekspressiv bevissthet. Det var nødvendig å kunne «lese» og «se» det implisitte, uintenderte og usagte – men likevel viktige. Videre ble det klart for dem at når man skal forske på moralske perspektiver i klasserommet, må man som forsker utvikle en sympatisk forforståelse. Det er lett å felle normative dommer over forhold og handlinger for tidlig, før man har gjort analyser av hva som egentlig skjer.

Gjennom sin forskning og sine metodologiske refleksjoner er disse forfatterne med på å utvikle pedagogisk etikk. Dermed bidrar de også til empirisk pedagogisk etikk. Det Jackson, Boostrom og Hansen ikke gjør, er å diskutere hva pedagogisk empirisk etikk er og kan være. Innen et annet fagfelt, psykiatri, finnes det imidlertid en interessant artikkelsamling som diskuterer nettopp dette (Widdershoven & van der Scheer 2008). McMillan og Hope (2008:19) forstår empirisk etikk slik:


We suggest that for an enterprise to be called empirical medical ethics it must include ethical (normative) analysis. And to be empirical it must involve the systematic collection of data. Furthermore, the interaction should perhaps be more than linear.



De illustrerer empirisk etikk som i figur 1.1.


[image: ]
Figur 1.1 Illustrasjon av et sirkulært forhold mellom normativ etisk teori og empiriske studier av etisk praksis (McMillan og Hope 2008:20, forfatternes oversettelse).


Dette betyr at forholdet mellom etikk og empirisk forskning forstås som syklisk. Etisk teori brukes for å fortolke empirisk materiale, og resultatene av analysene bringes tilbake til etisk teori.

Widdershoven og van der Scheer (2008:25) argumenterer for et mer radikalt og komplekst dynamisk samvirke mellom praksisfelt og forskning. De går et skritt lenger enn McMillan og Hope ved å hevde at etisk teori produseres både av filosofer og av praktikere: «Practitioners may teach ethicists how to reason better and how to improve normative analysis. Ethicists, in turn, may help practitioners to make implicit knowledge explicit, investigate its validity and develop it further.» Dette betyr at teoriproduksjon ikke kan forbeholdes forskning, og at forskning også er en praksis. Det er normative ressurser i praksiser, både i form av hva som gjøres, og hva som produseres av teori. Dette er ikke alltid bevisst og kognitivt til stede hos den enkelte profesjonelle, altså må interaksjon i sammensatte og historiske praksiser undersøkes, ikke kun en samling av individuelle yrkesutøvere. Det er i samspill mellom forskere og praksiser at ny kunnskap kan skapes:


Philosophy should not be confined to individual reflection and argumentation, but should find new and better solutions for practical problems in interaction with practitioners. The ethicist does not formulate rules for practice, but develops these rules together with participants in a practice. This implies an integration of empirical research and ethics (Widdershoven og van der Scheer (2008:34).



Dette svarer godt til Pols (2008) forståelse av empirisk etikk i hennes arbeid med hvordan omsorg (care) kan forstås. Fra forskersiden kan denne prosessen formuleres slik:


By articulating ideals that are embedded in care-practices, this style of empirical ethics aims not to describe practice and neither does it aim to judge it. It does aim to interfere in the practice studied by opening up implicit notions of good care for (self) reflection (Pols 2008:52).



I forlengelsen av dette og perspektivene på empirisk etikk som er diskutert ovenfor, vil vi hevde at empirisk etikk kan finnes i tre former, som 1) artikulasjon, 2) forstyrrelse, og 3) ekspansjon. Av disse er artikulasjon alltid nødvendig – og kan også være tilstrekkelig. I det følgende skal vi utdype disse tre formene for empirisk etikk.



Artikulasjon

Empirisk etikk kan være artikulasjon. I sin artikkel i denne boken artikulerer Ninni Sandvik hva som skjer i en barnehage mellom barn, barnehagelærer og en registreringsprotokoll. Dels beskriver Sandvik hva som konkret skjer, i relasjonene mellom barn, lærer og protokoll. Dels fortolker hun hvordan protokollen skaper nye betingelser for hva barnehagelæreren gjør, og hvordan hun vurderer hva hun bør gjøre. Videre fortolker Sandvik protokollen som en måte utdanningspolitikk blir materialisert på i en barnehage. Artikulasjon er en beskrivelse av hvordan pedagogiske aktører – lærere, barn, elever, ledere, politikere, foreldre – handler. Men det kan også være en beskrivelse av deres intensjoner, av hvordan de selv vil artikulere deres praksis. Videre er artikulasjon en fortolkning av handlinger og intensjoner. En slik fortolkning drar veksler på teorier, i tilfellet pedagogisk etikk vil det ofte dreie seg om pedagogiske og moralfilosofiske teorier.

I pedagogisk empirisk etikk vil artikulasjon dreie seg om å skrive fram de etiske ressursene i pedagogiske praksiser. Artikulasjon må derfor være rettet mot selve det empiriske feltet. Forskeren kan ikke komme inn i skoler og barnehager med etiske teorier som kriterier på om praksis er god eller dårlig. Forskeren, og forskeren kan her gjerne være en lærer som forsker på sin egen praksis, bør forsøke å beskrive og forstå hva som skjer, og lete etter det gode og det rette som ofte kan ligge taust og innebygd i praksisene. Samtidig kan det være fruktbart å vite hvorfor aktørene handlet som de gjorde; hva var deres intensjoner? Hvordan forhandlet de ulike krav og idealer? I barnehager og skoler skjer det meningsproduksjon og teoriproduksjon. Lærere har mer eller mindre eksplisitte teorier om det gode i barnehager og skoler. En artikulasjon vil derfor som regel kreve både observasjoner og intervjuer.

Men artikulasjon er ikke bare å beskrive handlinger og intensjoner, det er også en fortolkning. (Sam)handlinger og intensjoner er ikke selvfortolkende. Hvordan kan det som skjer forstås? Her kommer teori inn som en hjelp til å gi mening. Sandvik bruker blant annet teori om forholdet mellom det materielle og menneskelige (posthuman teori) for å gi mening til hvordan registreringsprotokollen blir en etisk stemme og aktør i barnehagen og bidrar til nye måter å forhandle best mulig praksis på. Moralfilosofi får altså en rolle som analytiske redskaper, ikke som gitte kriterier på god og dårlig praksis. Samtidig innebærer valg av ulike teorier normative valg i form av at ulike måter å se praksiser på åpnes, mens andre utelukkes.

Fordi en artikulasjon er nær hverdagspraksis, vil den ikke ha karakter av de klare og rene idealene. Det gode og det rette er flettet inn i skole- og barnehverdagen. Utfordringen er å skrive hverdagen fram slik at den ikke framstår som «flat», som «rene» beskrivelser, men som dynamiske og komplekse praksiser som forhandler det gode og det rette, som er i bevegelse.



Forstyrrelse

Fra slike beskrivelser er ikke veien lang over til neste form for empirisk pedagogisk etikk, nemlig forstyrrelse. Forenklet kan man si at forstyrrelsene finnes to steder, i selve praksisene og hos forskeren. I sin artikkel om «Det gode og det rette i profesjonsutøvelsen» bringer Hilde Wågsås Afdal inn flere forstyrrende elementer. Dels viser hun at sluttresultatet ikke rommer alle de ulike motsetningene som ble tydelige i Utdanningsforbundets høringsprosess. Dels argumenterer hun for at den etiske plattformen er taus om visse aspekter av profesjonsetikken, spesielt det som dreier seg om de utdanningspolitiske aspektene.

Forstyrrelse betyr her forstyrrelse i artikulasjonen av det gode og rette i de pedagogiske praksisene. Artikulasjoner streber etter mening og sammenheng. Det kan lede til harmoniserende beskrivelser. Men praksisene og hverdagen er ikke alltid harmonisk, de er i varierende grad preget av motsetninger, spenninger, makt og konflikter. Spenningene kan være knyttet til hvordan de ulike aktørene forstår barnehage og skole. En lærer, en rektor, en foresatt og en politiker vil kunne ha ulike og motsetningsfulle artikulasjoner av hva en skole er og bør være. Slike motsetninger må forhandles på ulike nivåer, også i hverdagen i barnehager og skoler. Mange eksterne spenninger slår inn i klasserommet og barnehagen. Men hverdagen kan også være preget av interne spenninger, av ulike måter å gjøre ting på og av ulike måter å forstå på.

Motsetninger og spenninger kan være energitappende. Ofte blir de innrammet som et problem. Men forstyrrelser kan også være en kilde til forandring og bevegelse. Det er når noe fast blir rokket ved at det kan bevege seg. Fordi den gode skole og barnehage ikke dreier seg om en situasjon her og nå, men hvilken bevegelse skolen og barnehagen har, er forstyrrelse vesentlig. Det betyr at forskeren, fortsatt inkludert praktikeren som forsker på sin egen praksis, bør være oppmerksom på forstyrrelser i praksisene. Hva går ikke opp? Hvor er konfliktene, misforståelsene, energien, følelsene?

Men forskeren kan selv bringe inn forstyrrelser i praksisene. Det som kan virke som harmoniske og meningsfylte måter å gjøre ting på, er kanskje ikke det når man ser det fra en annen vinkel. Forskeren kan leke med brikkene i de hverdagslige pedagogiske puslespill. Ved å flytte brikkene, eller bytte dem ut, oppstår nye utfordringer til hverdagens pusling. Kritiske spørsmål blir: Må det være slik? Må det forstås slik? Er det andre måter å gjøre og forstå ting på? Forskerens kreativitet er viktig her, men også et teoretisk repertoar som gjør ulike perspektiver mulig.

Forstyrrelse betyr ikke å gi en praktisk pedagogisk oppskrift. Forstyrrelse tar alltid utgangspunkt i hverdagspraksisene og det gode og rette i dem, men tar ikke artikulasjonene for gitt. Ved å se etter – og skape – disharmoni viser forskeren at praksiser ikke kan forstås på én måte. De er flertydige. Videre forstås ikke praksiser som statiske og fastfrosne, men noe som er i bevegelse. Det blir dermed viktig å beskrive og forstå pedagogiske bevegelser; hvor er skolen og barnehagen på vei? Empirisk pedagogisk etikk nøyer seg imidlertid ikke med å artikulere, den bidrar til å bevege på biter og deler. Her ligger det en, ganske beskjeden, overgang fra det deskriptive til normative.



Ekspansjon

Den tredje form for empirisk pedagogisk etikk, ekspansjon, utvider overgangen fra det deskriptive til det normative, fra en forståelse av hvordan praksiser er, til hvordan de «kan» og «bør» være. Både «kan» og «bør» er problematiske her. «Kan» viser at det etiske og det gode ikke er en ting, at det gode er flertall. Det er alltid ulike goder. «Bør» kan gi inntrykk av det finnes ett pedagogisk gode. Samtidig er ikke alle «kan» gode, alle muligheter er ikke til det bedre. Dermed trengs et «bør» – sammen med et «kan».

Poenget er fortsatt at god pedagogisk praksis ikke kan bestemmes uavhengig av eller forut for konkret praksis i skoler og barnehager. Samtidig kan pedagogisk praksis bli bedre. Og det samme kan empirisk pedagogisk etikk. Ekspansjon betyr at begge virksomheter ser nye muligheter for forståelse og handling.

I sin analyse av læreboktekster og en konkret undervisningssituasjon artikulerer Åse Røthing disse pedagogiske (kon)tekstene, og hun bringer inn forstyrrende elementer i sin diskusjon. Men hun går videre og tilbyr nye etiske perspektiver som kan forbedre slike læreboktekster og bruken av dem. Samtidig gir analysen av det empiriske materialet grunn til å reformulere filosofen Løgstrups tanker om grunnleggende tillit. Analysene åpner for ekspansjon.

Empirisk pedagogisk etikk tilbyr ekspansjon av pedagogiske praksiser ved å peke på nye måter å forstå og handle på. Nye muligheter skapes i forlengelsen av eksisterende praksis. Ekspansjonen kan altså skje på to fronter, en utvidelse av forståelse og teoriproduksjon i pedagogiske praksiser, og en utvidelse av handlingsrepertoar. Nye perspektiver kan riktignok skape motstand og til og med kriser for barn og elever. Nye perspektiver og «nylæring» kan noen ganger kreve «avlæring» (Røthing og Svendsen 2009). Men ny forståelse kan ikke minst bidra til nye handlinger, og nye handlinger kan bidra til ny forståelse.

Ekspansjon skjer også i den forskningsbaserte teoriutviklingen. Empiriske undersøkelser av pedagogiske praksiser skaper muligheter for ekspansjon av teoretiske begreper, modeller og nyanser. Også her skjer forandringene i forlengelsen av eksisterende praksiser og teorier, og nye muligheter åpnes. Forandringene i forskning har også en forståelses- og en handlingsside. Ekspansjon kan skje i form av teoriutvikling og i form av metodologi. Det siste innebærer at det åpnes nye muligheter for å gjøre forskning.

Alle de tre formene for empirisk pedagogisk etikk – artikulasjon, forstyrrelse og ekspansjon – er en nyansering, og ekspansjon, av det Taylor (for eksempel 1989:58) kaller «prinsippet om den bedre fortelling» (The Better Account Principle). Det pedagogisk gode og rette formuleres i, og i forlengelsen av, pedagogiske praksiser.



Presentasjon av bokens artikler

I denne boken argumenterer vi for at de moralske ressursene finnes i kritisk analyse av hverdagslige, sosiale praksiser. Tanken er at etikk ikke etableres i filosofi for så å overføres til skole og barnehage. For å sette argumentet på spissen: Man finner ikke relevante etiske ressurser kun ved å sette seg ned og tenke, men ved å analysere empiri som viser hvordan moral gjøres i hverdagen, og så bruke disse analysene til å filosofere med. Det betyr at filosofi fortsatt er viktig, men at den får form som empirisk filosofi. I tråd med denne åpne og utprøvende tilnærmingen er det en viss variasjon i hva forfatterne i denne boken er opptatt av å skrive fram, og hva de legger mest vekt på. Felles er imidlertid, som nevnt tidligere, at døren mellom filosofi og samfunnsvitenskap er åpnet. Noen har satt den på gløtt, andre opererer med åpen løsning. En sentral følge av dette er at våre refleksjoner omkring hva praksiser kan være, og bør være, ligger i forlengelsen av beskrivelser, ikke i forlengelsen av gitte teorier. Som Afdal understreker i bokens siste kapittel: «Ikke alle beskrivelser er mulige, men det er alltid mulig med flere beskrivelser.» Gjennom en vektlegging av kompleksitet og ved framskriving av ulike mulige praksiser, kan nye mulighetsrom tre fram nettopp som tilgjengelige, tenkbare, mulige.

I bokens neste kapittel, «Etiske og pedagogiske logikker», gjør Geir Afdal rede for hvordan etisk teori kan forstås som ulike former for logikker og rasjonaliteter. Han beskriver fire slike logikker: etikk som mål–middel, prinsipper, relasjoner og dyder. Videre argumenterer han for at det finnes tilsvarende pedagogiske rasjonaliteter: pedagogikk som utbytte, regler/rettigheter, omsorg og dannelse. Avslutningsvis peker han på hvordan etiske teorier kan bidra til kritisk refleksjon over pedagogisk teori og praksis, og utgjøre en kritisk motvekt til en utdanningspolitisk konkurranselogikk.

I kapittel tre, «Når gode intensjoner spenner bein på seg selv», er barnehagen det empiriske feltet. Ninni Sandvik drøfter her hvordan dagens utdanningspolitikk helt konkret griper inn i pedagogiske prosesser. Sandvik diskuterer, med utgangspunkt i posthuman teori, hvordan relasjoner og aktiviteter i en barnehagekontekst tilpasser seg et utdanningspolitisk krav om at lesing for barn skal protokollføres, og hun drøfter hvilke etiske utfordringer som kan følge av protokollens stadige «rop» om oppmerksomhet. Hun viser hvordan protokollen bryter inn i relasjoner og aktiviteter, og argumenterer for at en tilsynelatende god utdanningspolitisk intensjon likevel kan ha etisk problematiske implikasjoner.

I bokens fjerde kapittel, «‘Er de sinte eller vil de høre på det jeg har å si?’ Utsatthet, majoritetsprivilegier og etiske utfordringer i klasserommet», drøfter Åse Røthing hvordan «flerkulturelle samfunn» tematiseres i lærebøker for samfunnskunnskap på ungdomstrinnet. Tekstens sentrale omdreiningspunkt er en refleksjonsoppgave som inviterer elevene til å fortelle hva de tenker om kvinner som bærer hijab, og Røthing diskuterer hvordan denne typen tekster kan komme til å sette elever og grupper av elever i utsatte og sårbare posisjoner i klasserommet. I siste del av kapitlet argumenterer hun for at etablerte etiske tilnærminger kommer til kort dersom de ikke forholder seg til både maktforhold, majoritetsprivilegier og elevers erfaringer av utsatthet, slik det kommer til uttrykk i kapitlets overskrift.

I kapittel fem, «Det gode og det rette i profesjonsutøvelsen – hvordan blir det til?» setter Hilde Wågsås Afdal fokus på prosessen omkring «Lærerprofesjonens etiske plattform», som ble etablert i 2013. Med utgangspunkt i diskursanalytiske perspektiver identifiserer hun elleve motsetningspar som tydelig illustrerer spenninger og meningsmønstre som har kommet til uttrykk og spilt en rolle i arbeidet med den etiske plattformen. Wågsås Afdal argumenterer for at det eksisterer en spenning mellom det etiske handlingsrom innad og utad. Hun viser at diskursene rommer rikelig med ressurser for lærerne til å håndtere valg knyttet til det rett og gode i selve profesjonspraksisen, men i langt mindre grad når det gjelder å vurdere det rette og gode knyttet til skolens formål og hensikt.

Espen Schjetne tar oss med til barneskolen i kapittel seks, «‘Vag’, hverdagslig karakter- og holdningsdannelse i den offentlige skolen. Forsvar for en legitim og meningsfull moraloppdragelse». Schjetne skriver om det man kan kalle hverdagsoppdragelse i den offentlige skolen og tar utgangspunkt i en hendelse i et friminutt, der ivrige barnehender bokstavelig talt holder skjebnen til en liten frosk i sine hender. Med dette som startpunkt utvikler han en teoretisk forståelse av hverdagsoppdragelsen ved å plassere den i landskapet av ulike program for moraloppdragelse i skolen. Målet er å etablere en teoretisk forståelse som viser at denne moraloppdragelsespraksisen – som han kaller en «vag» karakter- og holdningsdannelse – både er en akseptabel form for moraloppdragelse i møte med en mangfoldig foreldregruppe, og at det er en meningsfull form for moraloppdragelse.

Konteksten for kapittel syv er også barneskolen. Trine Anker viser i kapitlet «Det handlende menneske og fortellingers etiske potensial» hvordan elevers fortellinger fra skolehverdagen kan åpne opp forståelser av hva respekt er. Anker tar utgangspunkt i filosofen Paul Ricoeurs utlegning av fortellingers betydning og potensial. Fortellinger er i seg selv etiske og kan bringe mennesker mot klokskap og visdom på det moralske feltet, ifølge Ricoeur. En slik vei mot klokskap belyses her gjennom empiriske eksempler fra sjette- og sjuendeklassingers forståelse, praksis og historier om respekt. Elevene framhever en åpen forståelse av respekt, og artikkelen argumenterer for at en slik form for respekt kan fremmes gjennom å lytte til og bruke elevhistorier i skolen.

I kapittel åtte, «Rett til spesialundervisning? Sakkyndighetsarbeid i lys av etiske utfordringer», drøfter Kjell-Arne Solli etiske dilemmaer i det spesialpedagogiske feltet. Han viser hvordan det spesialpedagogiske sakkyndige arbeidet krever kontinuerlig manøvrering i et spenningsfelt der spørsmål om rettigheter møter spørsmål om «det rette». Solli argumenterer for at etisk skjønn er avgjørende i møte med og i arbeid med ulike dilemmaer som er innleiret i spesialundervisning. Spesialundervisning er en praksis og en disiplin der det etiske har en naturlig sentral plass. Samtidig finnes det ingen enkle svar. Man kan ikke gå fra en etisk teori til en praksis. Det betyr at spesialpedagoger trenger etiske redskaper som hjelper dem til å identifisere og ansvarlig forhandle kompleksiteten i både praksis og teori.

Espen Schjetne skriver i kapittel ni om «Kritisk blikk på kritikk. Religionskritikk som balansekunst i den offentlige skolen». Dette kapitlet handler om skolens møte med konservative religiøse elever og foreldre, og om de utfordringer lærere kan stilles overfor når skolens verdier og mål, slik lærere forstår dem, kan stå i motsetning til kulturelle forestillinger og praksiser som preger disse elevene og foreldrene. Schjetne argumenterer for at det er mulig og rimelig å forstå disse gruppene av elever og foreldre som kulturelt utsatte og ugunstig stilt sammenlignet med sekulære og liberale religiøse grupper. Et sentralt mål med teksten er å gjøre det mulig for lærere å komme denne gruppen i møte, samtidig som skolen ivaretar sitt ansvar for å formidle noen spesifikke verdier og perspektiver. Religionsfaget får spesiell oppmerksomhet i dette kapitlet, men problemstillingene som drøftes kan ha relevans for flere skolefag.

I tidligere kapitler har den empiriske konteksten vært både barnehage og grunnskole. I Kari Spernes’ kapittel «En anerkjennende skole? Elever med innvandrerbakgrunn og deres skoleerfaringer» møter vi elever i videregående skole. Spernes diskuterer hvorvidt elever med innvandrerbakgrunn har fått anerkjennelse for sin doble kulturtilhørighet i skolen, og om anerkjennelsen – eller den manglende anerkjennelsen – kan sees i sammenheng med lærernes flerkulturelle kompetanse. Kapitlet bygger på intervjuer med elever i tredjeklasse på videregående, og elevenes fortellinger drøftes i lys av den tyske filosofen Axel Honneths teori om anerkjennelse. Spernes argumenterer for at manglende flerkulturell kompetanse i utdanningssektoren kan bidra til at elever føler seg krenket i skolen.

Bokens siste kapittel, «Pedagogisk hverdagsetikk», er skrevet av Geir Afdal. I forlengelsen av de teoretiske perspektivene som ble presentert i bokens to første kapitler, skisserer Afdal her en pedagogisk etikk ved hjelp av analyser av hvordan etikk gjøres i skolehverdager. Etikken flyttes fra enkeltmenneskers indre til det kollektive ytre, fra kriterier til redskaper, og fra språk til handling, kropp og gjenstander. Her blir det tydelig, som antydet i kapittel én, at forhandlinger ikke behøver å sees som siste utvei, men tvert imot kan sees som måten pedagogisk etikk blir gjort på. Videre viser Afdal at empirisk etikk betyr at de empiriske undersøkelsene og analysene bringer noe tilbake til etisk teori. Empiriske analyser sier dermed ikke bare noe om hvordan ting er, men kan også si noe om hvordan ting kan og bør være. Dette siste kapitlet kan delvis leses som et oppsummeringskapittel, men er ikke minst et selvstendig bidrag til hvordan empirisk etikk i pedagogiske kontekster kan tenkes å ta form. Således er dette kapitlet også et utblikk og et forslag til muligheter for videre refleksjon og utvikling av empirisk etikk.

1.  Det er ikke uvanlig at begrepene «etikk» og «moral» gis ulikt meningsinnhold. I dette kapitlet bruker vi begrepene om hverandre.

